《留题觉慈寺》
宋代·慕容彦逢

勤役大无悰，驾言从胜游。萧萧野色净，行行村径修。

逶迤转隈隩，初见岩峦幽。乔木耸霄汉，风籁凌清秋。

税鞅得精舍，云绕空中楼。檐楹列清障，下有百丈湫。

红尘不到处，俛仰销百忧。喟然问圆顶，有此能乐不。

作者简介：（1067—1117）常州宜兴人，字淑遇，一作叔遇。哲宗元祐三年进士。复中绍圣二年弘词科。累迁太学博士。徽宗朝，除秘书省校书郎，三迁至左司谏，又擢中书舍人、尚书兵部侍郎，颇受知徽宗。为蔡京排挤，出知汝州。政和元年召还，官至刑部尚书。性嗜学，博通经史诸子，词章雅丽简古，挥笔立就，一时典册，多出其手。卒谥文友。有《摛文堂集》。